ସରକାରଙ୍କ ଯୋଜନା ଗଲା କୁଆଡେ ? ଭଙ୍ଗା କୁଡ଼ିଆରେ ରହୁଛନ୍ତି ବୃଦ୍ଧ ଦମ୍ପତ୍ତି - OTV Khabar.\nଫୁଲବାଣୀ( ତ୍ରିନାଥ ସାହୁ) : ବାସହୀନଙ୍କୁ ଆବାସ ଯୋଜନାରେ ଘର ଯୋଗାଇବା ଲାଗି ପ୍ରଧାନମନ୍ତ୍ରୀ ଆବାସ ଯୋଜନା ଠାରୁ ଆରମ୍ଭ କରି ବିଜୁ ପକ୍କା ଘର ଯୋଜନା ରହିଛି। ହେଲେ ପ୍ରକୃତ ପକ୍ଷେ ଅନେକ ଯୋଗ୍ୟ ହିତାଧିକାରୀ ଏଥିରୁ ବାଦ୍ ପଡିଥିବା ଦେଖିବାକୁ ମିଳିଛି।\nଘର ନଥିବାରୁ ଗାଁରେ ବୃଦ୍ଧ ଦମ୍ପତ୍ତି ଭଙ୍ଗା କୁଡ଼ିଆରେ ପଡିରହିଛନ୍ତି। ଭଙ୍ଗା କୁଡ଼ିଆ ଘର। ଉପରେ ଚାଳ ଉଡିଯାଇଛି। ଦିନବେଳେ ସୂର୍ଯ୍ୟାଲୋକ। ଆଉ ରାତି ହେଲେ ଅନ୍ଧାରରେ ଜୀବନ ବିତେ ବୃଦ୍ଧ ଦମ୍ପତ୍ତି ଏବଂ ତାଙ୍କ ଝିଅର। ଏ ହେଲା କନ୍ଧମାଳ ଜିଲ୍ଲା ଫିରିଙ୍ଗିଆ ବ୍ଲକ ଗୁଚ୍ଛାପଡ଼ା ପଞ୍ଚାୟତର ଡେରାକୁମ୍ପା ଗାଁର ଦାନା କଅଁରଙ୍କ ଘରର ଚିତ୍ର।\nବୃଦ୍ଧ ଦମ୍ପତ୍ତି ମୂଲ ଲାଗି ଝିଅକୁ ପାଠପଢାଉଛନ୍ତି। ହେଲେ ସରକାରଙ୍କ ସବୁ ଯୋଜନା ଏମାନଙ୍କ ପାଇଁ ପାଲଟିଛି ପ୍ରହସନ। ଆବାସ ଯୋଜନାରେ ଘର ଖଣ୍ଡେ ଲାଗି ବାରମ୍ବାର ଫର୍ମ ଭରିଛନ୍ତି। ହେଲେ ପ୍ରତ୍ୟେକ ଥର ତାଲିକାରୁ ତାଙ୍କ ନାମ ବାଦ୍ ପଡିଛି। ଘର ଖଣ୍ଡେ ଲାଗି ସରପଞ୍ଚଙ୍କ ଠାରୁ ବିଡିଓ ସମସ୍ତଙ୍କ ନିକଟରେ ଗୁହାରୀ କରିଛନ୍ତି, ହେଲେ କିଛି ବି ହୋଇନାହିଁ।\nକନ୍ଧମାଳ ଜିଲ୍ଲାରେ ଚଳିତ ଆର୍ଥିକ ବର୍ଷରେ ପ୍ରଧାନମନ୍ତ୍ରୀ ଆବାସ ଯୋଜନାରେ ୧୦ ହଜାର ଘର ଲାଗି ଆସିଛି ଅର୍ଥ। ସେଥି ମଧ୍ୟରେ ୫ହଜାର ୬୩୨ ଜଣଙ୍କୁ ଘର ର୍ନିମାଣ ପାଇଁ ପଞ୍ଜୀକୃତ କରାଯାଇଛି। ହେଲେ ସେଥିରେ ଦାନାଙ୍କ ନାମ ନାହିଁ। ଏ ନେଇ କନ୍ଧମାଳ ଜିଲ୍ଲା ଗ୍ରାମ୍ୟ ଉନ୍ନୟନ ସଂସ୍ଥାର ପ୍ରକଳ୍ପ ନିର୍ଦ୍ଦେଶକଙ୍କୁ ପଚାରିବାରୁ, ତାଲିକାରେ ଦାନାଙ୍କ ନାମ ନଥିବା ସେ କହିଛନ୍ତି। ତେବେ ଯୋଗ୍ୟ ହିତାଧିକାରୀ ହୋଇ ସେ କଭଳି ବାଦ୍ ପଡିଛନ୍ତି ସେ ନେଇ ତଦନ୍ତ ହେବ ବୋଲି ସେ କହିଛନ୍ତି।\nସେପଟେ ଆଗାମୀ ଦିନରେ ଦାନାଙ୍କୁ ବିଜୁ ପକ୍କା ଘର ତାଲିକାରେ ସାମିଲ କରିବାକୁ ପ୍ରକଳ୍ପ ନିର୍ଦ୍ଦେଶକ ପ୍ରତିଶ୍ରୁତି ଦେଇଛନ୍ତି।\nକନ୍ଧମାଳ ଜିଲ୍ଲାରେ ଯେ କେବଳ ଦାନା କଅଁର ନୁହେଁ ବରଂ ଏମିତି ଅନେକ ହିତାଧିକାରୀ ଅଛନ୍ତି ଯେଉଁମାନେ ଯୋଗ୍ୟ ହୋଇ ବି ତାଲିକାରୁ ବାଦ୍ ପଡୁଛନ୍ତି। ତେଣୁ ଉପଯୁକ୍ତ ତଦନ୍ତ କରାଯାଇ ବାସହୀନଙ୍କୁ ଆବାସ ଯୋଜନାରେ ସାମିଲ କରିବାକୁ ଦାବି ହୋଇଛି।
